钦定古今图书集成/明伦汇编/氏族典/第061卷 > 《廖用贤尚友录》 > 余端礼
## 钦定古今图书集成/明伦汇编/氏族典/第061卷 > 《廖用贤尚友录》 > 余端礼

按《宋史余端礼传》：“端礼，字处恭，衢州龙游人。第进士，
知湖州乌程县。后以荐为监察御史，迁大理少卿，转
太常少卿，权兵部侍郎，兼太子詹事，进吏部侍郎，出
知太平州，奉祀。光宗立，召授集英殿修撰，知赣州，还
为吏部侍郎，权刑部尚书，擢同知枢密院事。孝宗崩，
不能发丧，人情恟然。端礼谓宰相留正请太皇太后”
代行祭奠之礼。于是大皇太后垂帘，策皇子嘉王即
皇帝位，王流涕逊避，端礼与赵汝愚固请，宁宗乃正
御坐，进端礼知枢密院事兼参知政事。汝愚去右丞
相位，端礼代之，进左丞相。为𠈁胄所制，壹郁不惬志，
称疾求退，以观文殿大学士提举洞霄宫。居顷之，判
潭州，移庆元，复帅潭。薨，授少保、郇国公，致仕，赠太傅，
谥“忠肃。”